清济贯浊河赋（以与浊同流清源自别为韵）
李君房 (Tang)
济有澜兮。清泠不穷。以清激浊兮。洪河之中。迤灵长而委注。忽荐至而争雄。惧淈乎泥。我则贯而愈净。将合于道。我则和而不同。徒观其虚明皎洁。秀色澄澈。漾清泚以遐分。界飞涛而划绝。始骋迅以中泻。载流谦而东泄。德惟静。自澄之于本源。体虽柔。岂混之于派别。懿夫贞不受污。清非可混。喷中流而激射。劈巨浪之崩奔。状浮云决开。晴天之洒空碧。若轻埃乍敛。明镜之洗蒙昏。远而望之。孤烟横于曲渚。迫而察也。霜练引于灵源。是知夫道恶比周。物莫相与。彼流湿之为类。尚沿源而异处。非泥沙之可杂。岂湍洑之能阻。越洪涛之浮浮。驶清浪之悠悠。不学淄渑之难辨。且殊泾渭之同流。于以用之。甘见和之醴。就其深矣。欣可泛乎舟。状盘涡之瀺灂不染乎浊。湔跳沫之飞惊不伤夫清。均上善以清美。含至虚而体平。度龙堂而愈洒。洗贝阙而增明。何必溱洧之阳。然后濯其发。宁俟沧浪之畔。然后澡其缨。截河而流。所以为异。导沔而注。明乎所自。酾浊波而回逗。沛惊湍以自致。庶弥久而不渝。鉴妍媸兮无愧。